DDD รุกกลยุทธ์ 4 ด้าน ดันเป้ารายได้ปี 66 โตกว่า 20%
DDD ตั้งเป้าปี 66 รายได้เติบโตไม่น้อยกว่า 20% เดินหน้าตามกลยุทธ์ 4 ด้าน ได้แก่ ด้านผลิตภัณฑ์และนวัตกรรมสินค้า, ด้านช่องทางการจัดจำหน่าย, ด้านการขยายธุรกิจ และด้านการเพิ่มประสิทธิภาพในการบริหารจัดการธุรกิจ
DDD ตั้งเป้าปี 66 รายได้เติบโตไม่น้อยกว่า 20% เดินหน้าตามกลยุทธ์ 4 ด้าน ได้แก่ ด้านผลิตภัณฑ์และนวัตกรรมสินค้า, ด้านช่องทางการจัดจำหน่าย, ด้านการขยายธุรกิจ และด้านการเพิ่มประสิทธิภาพในการบริหารจัดการธุรกิจ
29 มี.ค. 2566

นางสาวนันทวรรณ สุวรรณเดช ประธานเจ้าหน้าที่บริหาร บริษัท ดู เดย์ ดรีม จำกัด (มหาชน) หรือ DDD กล่าวรายงานผลการดำเนินงานในปี 2565 ว่า “ในปี 2565 บริษัทฯ มีรายได้จากการขาย 1,603 ล้านบาท คิดเป็นอัตราการเติบโตร้อยละ 13.57 สืบเนื่องจากการที่บริษัทฯได้มีการปรับแผนการดำเนินงานหลายด้านเพื่อให้เหมาะสมสอดคล้องกับสภาวะความผันผวนของเศรษฐกิจ โดยเป็นรายได้จากผลิตภัณฑ์บำรุงผิวร้อยละ 50.90 และผลิตภัณฑ์เสริมความงามร้อยละ 49.10 ซึ่งเติบทั้ง 2 กลุ่มผลิตภัณฑ์ ในอัตราร้อยละ 15.63 และ ร้อยละ 11.22 ตามลำดับ รายได้จากการขายในประเทศยังเป็นสัดส่วนหลักคิดเป็นร้อยละ 65.31 และตลาดต่างประเทศมีการขยายตัวจากปีก่อนร้อยละ 88.69 ตามกลยุทธ์ของบริษัทฯที่มุ่งเป็น “บริษัทชั้นนำที่มุ่งดำเนินธุรกิจด้านสุขภาพ ความงาม สุขภาวะและคุณภาพชีวิตที่ดี สอดคล้องกับรูปแบบการดำเนินชีวิต โดยมีโครงข่ายครอบคลุมทั่วเอเชียตะวันออกเฉียงใต้”
ขณะที่ต้นทุนสินค้าและบริการสำหรับปี 2565 มีมูลค่า 557 ล้านบาท หรือคิดเป็นร้อยละ 34.72 ของรายได้จากการขาย โดยลดลงร้อยละ 4.90 point เมื่อเทียบกับปี 2564 ที่มีต้นทุนสินค้าและบริการ 559 ล้านบาท หรือร้อยละ 39.62 ของรายได้จากการขาย ผลสืบเนื่องจากอัตราการใช้กำลังการผลิตของโรงงานที่ยังคงเพิ่มสูงขึ้น การรักษาประสิทธิภาพในการลดต้นทุนการผลิต รวมไปถึงการรับจ้างผลิตสินค้าให้กับบุคคลภายนอก (OEM) ที่ช่วยเพิ่มประสิทธิภาพมากยิ่งขึ้น
นอกจากนี้ค่าใช้จ่ายในการขายและบริหารสำหรับปี 2565 มีมูลค่า 896 ล้านบาท หรือคิดเป็นร้อยละ 55.92 ของรายได้จากการขาย โดยลดลงร้อยละ 2.35 point เมื่อเทียบกับช่วงไตรมาสเดียวกันในปี 2564 ที่มีค่าใช้จ่ายในการขายและบริหาร 822 ล้านบาท หรือร้อยละ 58.27 ของรายได้จากการขาย โดยสอดคล้องกับแผน Synergy Roadmap ภายในกลุ่มบริษัทเพื่อลดความซ้ำซ้อนและเพิ่มประสิทธิภาพในการดำเนินงานภายในกลุ่มของบริษัทอย่างต่อเนื่อง ซึ่งถือว่าเป็นปีที่บริษัทฯ มีผลประกอบการที่เติบโตจาก Core business และยังมีกระแสเงินสดจากกิจกรรมการดำเนินงานที่กลับมาเป็นบวกด้วย
สำหรับปี 2566 จากการประเมินภาพรวมเศรษฐกิจไทยปี 2566 มีแนวโน้มฟื้นตัวอย่างต่อเนื่องหลังจากผ่านพ้นจากการแพร่ระบาดของโควิด-19 ซึ่งเป็นแรงสนับสนุนหลัก ที่จะส่งผลดีทั้งต้องเศรษฐกิจทั่วโลก เศรษฐกิจของไทย รวมไปถึงความสามารถในการจับจ่ายใช้สอยของประชาชน และนโยบายการเปิดประเทศที่ส่งผลให้นักท่องเที่ยวต่างชาติกลับมา ซึ่งภาคการท่องเที่ยวจะเป็นแรงขับเคลื่อนสำคัญ ส่วนภาคการส่งออกยังคงมีการเติบโตต่อเนื่องแต่ชะลอตัวลงจากปีก่อน ทั้งหมดจะเป็นปัจจัยผลักดันเศรษฐกิจไทยปีนี้ให้ขยายตัว 3–3.5%
ส่วนบริษัทฯ ยังคงเดินหน้าตามแผนการดำเนินงาน โดยตั้งเป้าปี 2566 รายได้เติบโตไม่น้อยกว่าร้อยละ 20 เดินหน้าตามกลยุทธ์ 4 ด้าน ประกอบด้วย กลยุทธ์ ด้านผลิตภัณฑ์และนวัตกรรมสินค้า ด้านช่องทางการจัดจำหน่าย ด้านการขยายธุรกิจ ด้านการเพิ่มประสิทธิภาพในการบริหารจัดการธุรกิจ โดยกลยุทธดังกล่าวยังเป็นกลยุทธที่จะผลักดันให้องค์กรเพื่อไปสู่เป้าหมายในระยะยาวด้วย
โดยกลยุทธ์ด้านการขยายธุรกิจ ถือเป็นหัวใจหลักที่จะทำให้ DDD Group เติบโตแบบก้าวกระโดด บริษัทฯมีแนวทางการขยายธุรกิจครอบคลุมถึงการเติบโตด้วยทรัพยากรภายใน (Organic Growth) และการเติบโตจากภายนอก (Inorganic Growth) รวมไปถึงการหาพันธมิตรทางธุรกิจ การควบรวมกิจการ การซื้อลิขสิทธิ์แบรนด์สินค้าและเครื่องหมายการค้าเพื่อนำเข้าและจัดจำหน่ายหรือผลิตและจัดจำหน่ายภายในประเทศ (Authorized Distributor) การขายลิขสิทธิ์แบรนด์สินค้าเพื่อผลิตและจัดจำหน่ายในต่างประเทศ (Brand Principal) และรูปแบบการดำเนินธุรกิจในรูปแบบอื่น (New Business Model) แต่อย่างไรก็ตามต้องคำนึงถึงความเสี่ยงและพิจารณาอย่างรอบคอบก่อนการลงทุน
บริษัทฯ มุ่งเน้นที่จะขยายธุรกิจ Wellness and Lifestyle จึงมุ่งมองหาโอกาสทางธุรกิจ ให้ครอบคลุมรูปแบบการใช้ชีวิตของคนทุกเพศทุกวัย โดยแบ่ง 5 กลุ่มหลักได้แก่ ผลิตภัณฑ์บำรุงผิว (Skin Care) ผลิตภัณฑ์ของใช้ส่วนตัว (Personal Care) ผลิตภัณฑ์และอุปกรณ์เสริมความงาม (Beauty Equipment) ผลิตภัณฑ์ดูแลสุขภาพ (Sports and Wellness) และ ธุรกิจค้าปลีกและผลิตภัณฑ์เกี่ยวเนื่องกับไลฟ์สไตล์ (Retail and Lifestyle) โดยอาศัยจุดแข็งด้านความเชี่ยวชาญและเข้าใจตลาด ซึ่งสอดคล้องกับรูปแบบการดำเนินชีวิตที่มีการเปลี่ยนแปลงอย่างรวดเร็วและศักยภาพของตลาดที่มีแนวโน้มเติบโตอย่างต่อเนื่อง เพื่อให้การเติบโตของบริษัทฯเป็นไปอย่างยั่งยืน